שמואל סטולר

שמואל סטולר (27 באוגוסט 1898 – 6 במרץ 1977) היה אגרונום ופעיל ציוני.

קורות חיים
סטולר נולד בשנת 1898 במוסקבה לחנה ואלעזר. בשנת 1915 סיים את לימודי התיכוניים והחל ללמוד היסטוריה ובלשנות באוניברסיטת מוסקבה. בפברואר 1917 גויס לשורות צבא האימפריה הרוסית, ממנו ערק לאחר מהפכת אוקטובר ועבר עם משפחתו לקרים שבדרום אוקראינה.

בקרים למד באוניברסיטת סימפרופול לימודי חקלאות ומדעי הטבע. בשנת 1920 נישא ליונה לבית מרק. יונה ושמואל סטולר עלו באותה השנה לארץ ישראל כחלק מהעלייה השלישית והיו חברים בגדוד העבודה ובחבורת הקרימצ'קים - חבורה שבראשה עמד יצחק שדה. אלה ש"באו לארץ ישראל לבנות ולהבנות בה". סטולר עבד בסלילת כבישים, עד לקבלתו לקבוצת כנרת שהייתה אז בחצר כנרת. סטולר התמסר לחקלאות ולמחקר חקלאי, ומשנת 1938 עמד בראש ועדת הניסיונות של עמק הירדן, והיה אחראי לפיתוח שיטות השקיה, חקלאות שלחין ומטעים. סטולר היה אחראי על הבאתם, פיתוחם, והתאמתם לתנאי הארץ של זני בננה, תמר, וגפן חדשים. על עבודתו זאת הוענק לסטולר פרס ישראל לחקלאות בשנת 1965. בעקבות עבודתו על פיתוח זני תמרים ושימור פרי התמר נוסד בית האריזה לתמרים בצמח.

סטולר התמסר גם לחינוך והוראה, ובשנת 1946 היה ממייסדיו ומנהלו של בית הספר החקלאי בית-ירח.

פעילותו החלוצית וחשיבות עבודתו המחקרית הביאו להצעה למנותו לנשיא המדינה, לה סירב בטענה ש"לא הגיע ארצה לעסוק בזוטות".

באוקטובר 1951 נפטרה בתו דינה בן נבט שחלתה במחלת הסרטן, בגיל 24.

לשמואל ויונה סטולר משפחה ענפה - נולדו להם שלושה בנים וחמש בנות. הם חיו בקבוצת כנרת עד לפטירתם ונקברו בבית הקברות כנרת.

ספריו
זני גפן חדשים, תש"ב
מחקרים על הבננה, הוצאת ספרית השדה, תשי"ב
זני תמר בישראל, הוצאת ספרית השדה, תשי"ג
מסעות בן ציון ישראלי, הוצאת ספרית השדה, תשי"ט
רשימות ומחקרים, הוצאת ספרית השדה, תש"ך (אסופת מאמרים לכבודו ולציון שנת החמישים לייסוד חוות כנרת)
פירות ארץ ישראל: תולדות ומקורות, הוצאת הקיבוץ המאוחד, תשל"ד
שיבת התמר לארץ ישראל: מסעות בנציון בעיראק, איראן ומצרים, הוצאת הקיבוץ המאוחד, תשל"ז
שיבת התמר לארץ ישראל. ספריית עופרים.
גידול התמר בארץ ישראל, הוצאת הקיבוץ המאוחד, תשל"ז
בטרם. זכרונות, המרכז החקלאי 1977
עדות: לבטים בהקמת משק בבקעת כנרת, הוצאת המרכז החקלאי, תש"ם

הנצחה 
בבאר שבע נקרא רחוב על שמו.

קישורים חיצוניים

 
 יונה סטולר - יזכור, קבוצת כנרת
 שמואל סטולר - יזכור, קבוצת כנרת
 אסף ענברי - על בית-הספר התיכון האזורי, בית-ירח
 דקל - אנציקלופדיה יהודית דעת
 
 מזכרונותיו של שמואל סטולר, הקלטות זיקני היישוב בגליל - ארכיון יבנאל, 1975
 שמואל סטולר מספר - 1
 שמואל סטולר מספר - 2
 שמואל סטולר מספר - 3
 שמואל סטולר מספר - תמלול

הערות שוליים

אגרונומים ביישוב
אגרונומים ישראלים
אנשי העלייה השלישית
זוכי פרס ישראל לחקלאות
בוטנאים ישראלים
סגל תיכון בית ירח
ציונים ילידי המאה ה-19: אנשי היישוב
יהודים בצבא האימפריה הרוסית במלחמת העולם הראשונה
אישים הקבורים בבית הקברות כנרת

ישראלים שנולדו ב-1898
ישראלים שנפטרו ב-1977